само се омасляват за защита на повърхността им, не попадат в обхвата на разследването и следователно не могат да бъдат предмет на мерките. Някои страни посочват, че това представлява покана за „заобикаляне“ на мерките.
 (35)
 Комисията потвърждава, че омаслените корозионноустойчиви стомани не попадат в обхвата на разследването, в случай че те са просто омаслени (а не химически пасивирани и омаслени в същото време).
 (36)
 По отношение на твърдението, че изключването на омаслените корозионноустойчиви стомани би било потенциален риск за заобикаляне, разследването не стигна до заключение. Някои страни твърдят, че ползвателите трябва да развиват рулоните корозионноустойчива стомана и да отстраняват масления слой, преди продуктът да може да бъде използван — процес, който изисква специални инсталации, и че, ако китайските производители износители възложат тази задача на подизпълнители, процесът става дори по-сложен, тъй като третата страна подизпълнител трябва да навива стоманата обратно на рулони, за да ги транспортира до ползвателя. Други страни заявяват, че ползвателите могат лесно да отстраняват маслото при разрязването на рулоните чрез използването на специален абсорбиращ материал.
 (37)
 На този етап от разследването Комисията прецени, че с оглед на свързаните с това допълнителна логистика и разходи, няма никакъв риск от заобикаляне на плащането на антидъмпинговите мита чрез омасляване вместо химическо пасивиране на рулоните корозионноустойчива стомана. Поради това посочените по-горе твърдения временно се отхвърлят.
 2.2. Сходен продукт
 (38)
 Разследването показа, че следните продукти имат едни и същи основни физически, химически и технически характеристики, както и едни и същи видове основна употреба:
 a)
 разглежданият продукт;
 б)
 продуктът, произвеждан и продаван на вътрешния пазар на Бразилия; както и
 в)
 продуктът, произвеждан и продаван в Съюза от промишлеността на Съюза.
 (39)
 Поради това на този етап Комисията реши, че тези продукти са сходни продукти по смисъла на член 1, параграф 4 от основния регламент.
 3. ДЪМПИНГ
 3.1. Нормална стойност
 (40)
 Тъй като нито един от включените в извадката производители износители не е подал заявление за третиране като дружество, работещо в условията на пазарна икономика, нормалната стойност бе определена въз основа на цените или конструираната нормална стойност в подходяща трета държава с пазарна икономика („държавата аналог“) в съответствие с член 2, параграф 7, буква а) от основния регламент.
 (41)
 В известието за започване Комисията уведоми заинтересованите страни, че предвижда да използва Канада като трета държава с пазарна икономика по смисъла на член 2, параграф 7, буква а) от основния регламент. Две страни оспориха избора на Канада поради твърдението за разликата в цените на сходния продукт и поради връзката между потенциалния канадски производител, оказал съдействие, и един от жалбоподателите.
 (42)
 Комисията изпрати въпросници до всички известни производители в държавите, посочени в известието за започване, и до други страни, за които има данни за производството и продажбите на сходния продукт. Освен това Комисията се свърза със съответните органи в тези страни. От 25 производители и четири асоциации от Канада, Австралия, Бразилия, Индия, Република Корея, Норвегия, Турция и Тайван, с които бе осъществен контакт, трима производители от три различни държави (Австралия, Бразилия и Канада) изразиха желание да окажат съдействие.
 (43)
 С оглед на конкурентната ситуация и размера на